শামসুজ্জামান খান: আমি একটা উদাহরণ দিই। বঙ্গবন্ধু কিন্তু এই ব্যাপারে অনেক উদার ছিলেন। ওই যে বললাম, উনি যখন বললেন, স্যার কেন আমার কাছে আসবে, আমি যাব। আরেকটা হলো, উনি যখন বাকশাল করলেন, বাকশাল করার সময় সই আনার জন্য অনেকের কাছে যাওয়া হয়েছিল। যেমন এনামুল হক সাহেবের কাছে যাওয়ার পরে এনামুল হক সাহেব বলেছিলেন, আমি তো ভাইস চ্যান্সেলার, আমার এখানে সই করা ঠিক হবে না। তবে একটা কথা আমি বলতে পারি, শেখ মুজিব হলেন হাজার বছরের শ্রেষ্ঠ বাঙালি। আরেকটা হলো শামসুর রাহমান সই করেননি। তো কেউ একজন, হয়ত ইলিয়াস ভাই বলেছিলেন, শামসুর রাহমান তো সই করেনি, উনি বলেছিলেন, সবাইকে কেন আমার রাজনৈতিক দলকে সমর্থন করতে হবে! শামসুর রাহমান আমাদের আত্মীয়। উনি যদি সই না করেন, তাহলে বুদ্ধিজীবী হিসেবে তাকে আমি প্রশংসাই করি। এখনকার রাজনৈতিক নেতা হলে কী বলবেন! ও আমাদের প্রশংসা করল না, ও আমাদের না। ও অন্য দলের।